# LATVIJAS REPUBLIKAS MINISTRU KABINETA

# SĒDES PROTOKOLLĒMUMS

|  |  |  |
| --- | --- | --- |
| Rīgā | Nr. |  2019.gada \_\_.\_\_\_\_\_\_\_\_ |
|  |  |  |

\_\_ .§

**Informatīvais ziņojums
“Par risinājumiem elektroenerģijas obligātā iepirkuma komponentes atcelšanai un enerģētikas politikas īstenošanas funkcijām”**

1. Atbalstīt informatīvajā ziņojumā “Par risinājumiem elektroenerģijas obligātā iepirkuma komponentes atcelšanai un enerģētikas politikas īstenošanas funkcijām” (turpmāk – informatīvais ziņojums) iekļautos risinājumus, tai skaitā attiecībā uz enerģētikas politikas īstenošanas funkciju nodošanu Būvniecības valsts kontroles birojam, paredzot tā īstenošanai nepieciešamos valsts budžeta līdzekļus.

2. Ekonomikas ministrijai sadarbībā ar Finanšu ministriju veikt un ekonomikas ministram līdz 2019.gada 15.augustam iesniegt Ministru kabinetā izvērtējumu par informatīvajā ziņojumā iekļauto risinājumu ietekmi uz 2020.gada un vidēja termiņa budžetu 2020. – 2022.gadam.

3. Ekonomikas ministrijai izstrādāt un ekonomikas ministram līdz 2019.gada 1.novembrim iesniegt noteiktā kārtībā Ministru kabinetā tiesību aktu projektus par grozījumiem normatīvajos aktos attiecībā uz enerģētikas politikas īstenošanas funkciju nodošanu Būvniecības valsts kontroles birojam un valsts atbalsta sistēmu elektroenerģijas ražošanai no atjaunojamiem energoresursiem vai koģenerācijā saistībā ar šādiem jautājumiem:

3.1. elektroenerģijas iepirkuma cenas koeficientu vēja elektrostaciju projektiem, kas ekspluatāciju uzsākuši no 2018.gada. Ekonomikas ministrijai ar Finanšu ministrijas starpniecību līdz 2019.gada 1.oktobrim iesniegt informāciju Eiropas Komisijā saskaņojuma saņemšanai. Noteikt, ka attiecīgie grozījumi normatīvajos aktos stājas spēkā pēc Eiropas Komisijas saskaņojuma saņemšanas;

3.2. papildu prasību noteikšanu biogāzes stacijām attiecībā uz atlikumproduktu, tostarp kūtsmēslu, izmantošanu;

3.3. stingrāku sankciju noteikšanu par valsts atbalsta saņēmēju pārkāpumiem.

4. Vides aizsardzības un reģionālās attīstības ministrijai izstrādāt un vides aizsardzības un reģionālās attīstības ministram līdz 2020. gada 1. jūlijam iesniegt noteiktā kārtībā Ministru kabinetā priekšlikumus attiecībā uz dabas resursu nodokļa pārskatīšanu mazajām hidroelektrostacijām, vienlaikus izvērtējot šī pasākuma atbilstību valsts atbalsta normām.

5. Mēneša laikā pēc likumprojekta “Grozījumi Elektroenerģijas tirgus likumā” (Nr: 77/Lp1) spēkā stāšanās, Ekonomikas ministrijai ar Finanšu ministrijas starpniecību iesniegt informāciju Eiropas Komisijā par plānotajām izmaiņām pārkompensācijas novēršanas mehānismā Eiropas Komisijas saskaņojuma saņemšanai.

6. Sabiedrisko pakalpojumu regulēšanas komisijai izvērtēt iespēju izstrādāt metodiku par obligātā iepirkuma komponentes izmaksu norādīšanu elektroenerģijas rēķinos sadalījumā pa energoresursu veidiem un uzstādītajām jaudām atbilstoši Informatīvā ziņojuma I sadaļas 5.nodaļas 4.punktā norādītajam risinājumam.

7. Finanšu ministrijai sadarbībā ar Ekonomikas ministriju un Vides aizsardzības un reģionālās attīstības ministriju, plānojot vidēja termiņa budžeta politiku 2021. – 2023.gadam, rast nepieciešamos līdzekļus efektīvas koģenerācijas un atjaunojamās enerģijas atbalsta izmaksu segšanai atbilstoši Informatīvā ziņojuma I sadaļas 5.nodaļas 5.punktā norādītajam risinājumam.

8. Atbalstīt Ekonomikas ministrijas priekšlikumu apakšprogrammas 29.02.00 “Elektroenerģijas lietotāju atbalsts” ietvaros veikt izdevumu pārdali, 2020.gadā samazinot izdevumus subsīdijām un dotācijām 263 215 *euro* apmērā un attiecīgi palielinot izdevumus atlīdzībai 208 215 *euro* apmērā un izdevumus precēm un pakalpojumiem 55 000 *euro* apmērā, lai nodrošinātu valsts atbalsta mehānisma – elektroenerģijas obligātā iepirkuma un garantētās maksas par elektrostacijā uzstādīto elektrisko jaudu – administrēšanu un uzraudzību.

Ministru prezidents A.K.Kariņš

# Valsts kancelejas direktors J.Citskovskis

Iesniedzējs:

Ekonomikas ministrs R. Nemiro

Valsts sekretārs Ē. Eglītis